
Vonalak a térben

Az alapötlet/kiindulási pont a magyar népművészet volt, azon belül leginkább a klasszikus népi motívumok, szövésminták geometrikus formavilága, ritmusossága, szellemisége. Alapvető különbség a szövésminták merőleges formavilágával szemben, hogy én egy, a modern grafikákban gyakran használt axonometrikus formavilágot használtam kiindulópontként. Munkám fő alkotóeleme a vonal. A vonal az egyik alapvető eszközünk a vizuális közlés elemei között. A vonalak sűrűségével és ritkaságával azt a dinamikát igyekeztem érzékeltetni, ami egyaránt jelen van a népművészetünkben, gondolva a népzenére, néptáncra, népi motívumainkra. Ez a szerkezeti struktúra határozta meg az általam használt/húzott vonalak irányát és helyzetét. A létrehozott rács/grid sűrűségének tetszőlegesen változtatható sűrűségével tág határok között változtathatom a kompozícióim részletességét. Az installációt megelőzően először szabadkézi rajzokat/vázlatokat készítettem, majd a legjobb kompozíciókat plakátként is megvalósítottam. A plakátokon jól működő kompozíciókat később különböző módokon térbeli makettekkel is kiegészítettem. Kísérleteztem például üveggel az áttetszőség miatt, mely kibővíti a lehetséges nézőpontokat a folyamatosan változó vonalhelyzetek, sűrűségek miatt. Az építészettel kapcsolatba hozva, kisebb léptékváltással a kompozíciókat kisebb belső térben is létrehoztam, melynek eredményeképp a térérzet jelentősen fokozódott.

